
	[bookmark: nev]TÓTH RÓBERT
Energetikai mérnök
BSc, 7. félév
Miskolci Egyetem
Gépészmérnöki és Informatikai Kar
	






Témavezető:
	Tollár Sándor
Tudományos segédmunkatárs, ME GÉK




Egyhengeres motor szívócsövének nyomáshullám vizsgálata Helmholtz rezonátor jelenléte mellett

A motor hengerének feltöltése fontos tényező az égés szempontjából és ezáltal hatással van a hőtechnikai folyamat paramétereire. A szívócsövön keresztül levegővel töltjük fel az égésteret, így biztosítva a szükséges oxigénmennyiséget. Az ütemek váltakozása miatt viszont változnak a csőben fellépő áramlási viszonyok, ezen események miatt jönnek létre a nyomáshullámok. Ez a jelenség, mint a nevében is látható, a nyomás értékének pulzálása okán hullámtulajdonságokkal jellemezhető és kezelhető a kívánt hatás elérése érdekében. Célunk mindig, egy adott szerkezetet a legjobb hatásfokkal működtetni vagy egy számunkra fontos tulajdonságát magasabb szintre fejleszteni. Esetemben a motor teljesítményéről beszélhetünk. Ebben segíthetnek a nyomáshullámok, amik megfelelően hangolva javíthatják a töltetcsere minőségét, ezáltal a motor működését.
Egy Helmholtz-rezonátor hozzáadása a szívócső meglévő elemeihez hatással van a nyomáshullámok viszonyaira és így, azok befolyásolhatóak. Kutatásom célja, hogy ezeket a változásokat minél nagyobb precizitással idézzem elő, hogy az adott körülmények között megfigyelhető legyen a kiváltott reakció a motor paramétereiben. A múlt félévben ezért a hasonló szerkezetek elméleti hátterével ismerkedtem meg. Most pedig, egy kísérleti berendezés segítségével reprodukálom a szóban forgó hatást. A rezonátor tervezése és megépítése során nagy figyelmet szántam arra, hogy a folyamat minden részlete irányított és megfigyelt keretek között történhessen. Az adatgyűjtés és mérés során ezt kihasználva építhettem az elméleti tapasztalataimra. A jelenség szélesebb körű tanulmányozása érdekében a rezonátor dob térfogata változtatható, így a motor különböző fordulatszámokon való járatásával megfigyelhető az egyes geometriai tulajdonságok hatása. A megfelelő karakterisztika képet ad a kísérlet eredményességéről, amelyek okot adhatnak a további kutatásokra és fejlesztésekre.



